ตลาดหุ้นเอเชียลดลงเช้านี้ นลท.กังวลความไม่ชัดเจนนโยบายการค้าสหรัฐฯ
ตลาดหุ้นเอเชียลดลงเช้านี้ นลท.กังวลความไม่ชัดเจนนโยบายการค้าสหรัฐฯ หลังจากเจ้าหน้าที่สหรัฐฯ ออกมาส่งสัญญาณสร้างความสับสนให้กับตลาดฯ
28 มิ.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ (28 มิ.ย. 61) ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเมื่อคืน เนื่องจากนักลงทุนวิตกกังวลเกี่ยวกับความไม่แน่นอนของนโยบายการค้าที่สหรัฐฯ จะนำมาบังคับใช้กับจีน หลังจากเจ้าหน้าที่สหรัฐฯ ได้ออกมาส่งสัญญาณที่สร้างความสับสนให้กับตลาด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,195.19 จุด ลดลง 76.58 จุด, -0.34%
ดัชนี SSE Composite ตลาดหุ้นจีนเปิดวันนี้ที่ 2,799.90 จุด ลดลง 13.28 จุด, -0.47%
ดัชนี HSI ตลาดหุ้นฮ่องกงเปิดวันนี้ที่ 28,368.01 จุด เพิ่มขึ้น 11.75 จุด, +0.04%
ดัชนี TAIEX ตลาดหุ้นไต้หวันเปิดวันนี้ที่ 10,669.42 จุด ลดลง 31.61 จุด, -0.30%
ดัชนี KOSPI ตลาดหุ้นเกาหลีใต้เปิดวันนี้ที่ 2,327.37 จุด ลดลง 14.66 จุด, -0.63%
ดัชนี FTSE STI ตลาดหุ้นสิงคโปร์เปิดวันนี้ที่ 3,245.92 จุด ลดลง 8.85 จุด, -0.27%
ดัชนี FBMKLCI ตลาดหุ้นมาเลเซียเปิดวันนี้ที่ 1,659.17 จุด ลดลง 6.91 จุด, -0.41%
ขณะเดียวกัน นักลงทุนวิตกกังวลเกี่ยวกับความไม่แน่นอนของนโยบายการค้าสหรัฐฯ หลังจากที่ประธานาธิบดีโดนัลด์ ทรัมป์ กล่าวว่า เขาจะมอบหมายให้คณะกรรมการการลงทุนของต่างประเทศในสหรัฐ (CFIUS) เป็นผู้ดูแลในกรณีที่บริษัทต่างชาติซึ่งรวมถึงจีนนั้น ต้องการจะซื้อกิจการของบริษัทในกลุ่มเทคโนโลยีของสหรัฐที่มีความอ่อนไหว
โดยตลาดมองว่า การตัดสินใจดังกล่าวถือว่าไม่เข้มงวดเหมือนกับที่เคยประกาศก่อนหน้านี้ว่าสหรัฐฯ จะใช้มาตรการสกัดกั้นบริษัทที่มีชาวจีนถือหุ้นมากกว่า 25% เข้าซื้อบริษัทเทคโนโลยีของสหรัฐฯ
ขณะเดียวกัน ในเวลาต่อมา นายแลรี คุดโลว์ ที่ปรึกษาฝ่ายเศรษฐกิจประจำทำเนียบขาวได้ออกมาให้สัมภาษณ์กับสถานีโทรทัศน์ฟ็อกซ์ บิสิเนส เน็ตเวิร์ค ว่า แผนการที่ปธน.ทรัมป์ได้ประกาศไปนั้น ไม่ได้บ่งชี้ว่าสหรัฐฯ จะอ่อนข้อให้กับจีน
โดยก่อนหน้านี้เจ้าหน้าที่สหรัฐฯ ได้ออกมาส่งสัญญาณที่สร้างความสับสนในลักษณะเดียวกัน ซึ่งเมื่อไม่นานมานี้ นายสตีเวน มนูชิน รมว.คลังสหรัฐฯกล่าวว่า สหรัฐฯเตรียมออกแถลงการณ์จำกัดการลงทุนต่อทุกประเทศทั่วโลก ไม่ใช่เฉพาะจีน หากพบว่าประเทศใดละเมิดสิทธิทรัพย์สินทางปัญญาต่อสินค้าด้านเทคโนโลยีของสหรัฐฯ แต่ในเวลาต่อมา นายปีเตอร์ นาวาร์โร ที่ปรึกษาด้านการค้าของประธานาธิบดีโดนัลด์ ทรัมป์ ได้ออกมาเปิดเผยในทางตรงกันข้ามว่า สหรัฐยังไม่มีแผนการจำกัดการลงทุนจากจีนและประเทศอื่นๆในขณะนี้